google/wiki40b huggingface dataset:
Καφετέρια με γάτες

Η καφετέρια με γάτες ή κατ καφέ είναι ένα είδος καφετέριας. Το χαρακτηριστικό τους είναι οι γάτες που υπάρχουν παντού και τις οποίες οι επισκέπτες μπορούν να χαϊδέψουν και να παίξουν μαζί τους. Οι πελάτες πληρώνουν την είσοδό τους στο καφέ, ή σε άλλα καταστήματα την ώρα παραμονής. Οι καφετέριες με γάτες μπορούν να θεωρηθούν ένα είδος υπηρεσίας ενοικίασης ζώων.

Ιστορία

Η πρώτη καφετέρια με γάτες άνοιξε το 1998 στην Ταϊβάν και συγκεκριμένα στην πρωτεύουσα Ταϊπέι.  Το ταϊβανέζικο κατ καφέ άρχισε γρήγορα να προσελκύει εκτός από ντόπιους και Ιάπωνες τουρίστες, κάνοντας έτσι τα κατ καφέ γνωστά και στην Ιαπωνία, στην οποία το πρώτο κατ καφέ άνοιξε το 2004 στην Οσάκα.

Ιαπωνία

Οι καφετέριες με γάτες είναι αρκετά δημοφιλείς στην Ιαπωνία, και στο Τόκιο υπάρχουν 37 κατ καφέ. Ένα από τα πρώτα είναι το Κατάστημα με γάτες(猫の店) όπου άνοιξε το 2005 από τον Νοριμάσα Χανάντα. Η δημοτικότητα των κατ καφέ στην Ιαπωνία οφείλεται στο γεγονός ότι πολλές πολυκατοικίες απαγορεύουν τα κατοικίδια ζώα και για αυτό οι κάτοικοι καταφεύγουν στις καφετέριες για να συναντήσουν το αγαπημένο τους ζώο. Επίσης οι συνθήκες ζωής στις μεγάλες ιαπωνικές πόλεις δεν είναι κατάλληλες για να ζήσει ευτυχισμένη μία γάτα. Άλλες μορφές ενοικίασης ζώων, όπως καφετέριες με κουνέλια, είναι εξίσου δημοφιλείς στην Ιαπωνία. 
Μερικές καφετέριες έχουν συγκεκριμένα είδη γάτας όπως μαύρες γάτες, χοντρές γάτες, σπάνιες ράτσες γάτας ή πρώην αδέσποτες γάτες. Ένα κατ καφέ πρέπει να έχει πάρει άδεια και να συμμορφώνεται με αυστηρούς κανόνες προστασίας των ζώων.
Οι ιαπωνικές καφετέριες με γάτες παίρνουν αυστηρά μέτρα για να διασφαλίσουν την καθαριότητα και την καλή διαβίωση των ζώων, προσέχοντας ιδίως να μην ενοχλούνται υπερβολικά οι γάτες από παιδιά ή όταν κοιμούνται. Επίσης πολλές καφετέριες υιοθετούν αδέσποτες γάτες και προσπαθούν να ευαισθητοποιήσουν τον κόσμο σε θέματα σχετικά με την καλή μεταχείριση των γατών. Το 2011 ή τραγουδίστρια Κέιτι Πέρι επισκέφτηκε μια καφετέρια με γάτες στο Τόκιο κατά τη διάρκεια της περιοδείας της.

Αυστρία

Η πρώτη καφετέρια με γάτες στην Ευρώπη ήταν το Neko cafe που άνοιξε το 2007 στην Βιέννη (Neko είναι η ιαπωνική λέξη για τη γάτα).
Φυσική στερεάς κατάστασης

Η Φυσική Στερεάς Κατάστασης (ΦΣΚ) είναι ο κλάδος εκείνος της Φυσικής που μελετά τις ιδιότητες της ύλης σε στερεά φάση μέσω μεθόδων όπως η Κβαντομηχανική, η Κρυσταλλογραφία, ο Ηλεκτρομαγνητισμός και η Μεταλλουργία. Αποτελεί επίσης τον μεγαλύτερο κλάδο της φυσικής συμπυκνωμένης ύλης. Η Φυσική Στερεάς Κατάστασης ασχολείται με την μελέτη των μακροσκοπικών ιδιοτήτων των στερεών υλικών ως αποτέλεσμα των ιδιοτήτων των ατόμων από τα οποία αποτελούνται. Αυτό έχει ως αποτέλεσμα η ΦΣΚ να αποτελεί το θεωρητικό υπόβαθρο της επιστήμης υλικών, παρέχοντας τις βασικές έννοιες από τις οποίες αναπτύχθηκαν η τεχνολογία των ημιαγωγών, οι κρυσταλλοτρίοδοι και μετέπειτα οι σημερινοί ηλεκτρονικοί υπολογιστές.
ΚΟΝΚΑΚΑΦ Τσάμπιονς Λιγκ

Ιστορία

Πριν από το 2008, η διοργάνωση ονομαζόταν επίσημα CONCACAF Champions Cup, αλλά συνήθως αναφερόταν απλώς ως Κύπελλο Πρωταθλητριών (Champions Cup). Ο διαγωνισμός είχε πολλές διαφορετικές μορφές κατά τη διάρκεια διεξαγωγής του. Από το 1962 μέχρι το 1995, οι ομάδες που έπαιρναν μέρος στην τελική φάση της διοργάνωσης, αγωνίζονταν πρώτα σε δύο ξεχωριστούς προκριματικούς γύρους: τον προκριματικό γύρο της Καραϊβικής και τον αντίστοιχο της Βόρειας/Κεντρικής Αμερικής. Αρχικά, συμμετείχαν μόνο οι πρωταθλήτριες των χωρών της Βόρειας Αμερικής. Το 1971, οι ομάδες που τερμάτιζαν δεύτερες σε ορισμένα πρωταθληματα της Βόρειας Αμερικής, απέκτησαν δικαίωμα συμμετοχής και η διοργάνωση άρχισε να επεκτείνεται, με περισσότερους πλέων γύρους και περισσότερες ομάδες. Μετά τη δημιουργία της Μέιτζορ Λιγκ (Major League), του κορυφαίου ποδοσφαιρικού πρωταθλήματος των Ηνωμένων Πολιτειών, από το 1997 ο θεσμός είχε μόνο νοκ-άουτ αγώνες, μέχρι την αλλαγή της μορφής της διοργάνωσης το 2008.

Σύστημα διεξαγωγής

Η διοργάνωση αποτελείται από διάφορα στάδια. Στην παρούσα μορφή, ξεκινά στα τέλη Ιουλίου με τη φάση των οκτώ ομίλων, στην οποία υπάρχουν 24 ομάδες, τρεις σε κάθε όμιλο. Οι οκτώ νικητές ομάδες προκρίνονται στην τελική φάση, η οποία αποτελείται από αγώνες νοκ-άουτ και κορυφώνεται με τη διεξαγωγή των τελικών το Μάιο. Ο νικητής του ΚΟΝΚΑΚΑΦ Τσάμπιονς Λιγκ προκρίνεται αυτόματα στο Παγκόσμιο Κύπελλο Συλλόγων της FIFA. Αντίθετα με την πρακτική του Ευρωπαϊκού και του Νοτιοαμερικανικού θεσμού, η πρωταθλήτρια του ΚΟΝΚΑΚΑΦ Τσάμπιονς Λιγκ δεν αποκτά αυτόματα το δικαίωμα να συμμετέχει στη διοργάνωση της επόμενης περιόδου.

Λογότυπο

Το λογότυπο έχει εξελιχθεί με το πέρασμα του χρόνου. Από την περίοδο 2015–16, το λογότυπο περιλαμβάνει τον κύριο χορηγό της διοργάνωσης, τη Scotiabank.
Pepsi

Ιστορία

Το αναψυκτικό πρωτοεμφανίστηκε το 1898 και μέχρι την δεκαετία του 1950 ήταν πολύ πιο φτηνό από την Κόκα Κόλα. Αργότερα την πλησίασε σε ποιότητα και τιμή πώλησης. Το όνομα Pepsi έγινε σήμα κατατεθέν το 1903 ενώ στο τέλος του 1910 το αναψυκτικό είχε παρουσία σε 24 πολιτείες των ΗΠΑ, χάρη στο μοντέλο της δικαιόχρησης (franchising) που εφάρμοσε ο ιδρυτής της PepsiCo, Κάλεμπ Μπράνταμ.

Συστατικά

Τα κύρια συστατικά της Pepsi είναι: νερό,  διοξείδιο του άνθρακα, καραμελόχρωμα, γλυκαντικές ύλες, ζάχαρη, καφεΐνη, φωσφορικό οξύ, κιτρικό οξύ, κιτρικό νάτριο.

Pepsi Smartphone

Το Pepsi Smartphone είναι ένα έξυπνο κινητό που λανσαρίστηκε από την εταιρεία.
Αντόνιο Πουέρτα

Καριέρα

Γεννήθηκε στη Σεβίλλη. Η Σεβίλλη ΦΚ ήταν η ομάδα που τον ανέδειξε, αλλά επίσης και η μοναδική ομάδα της πενταετούς καριέρας του. Ξεκίνησε από τις ακαδημίες του ισπανικού συλλόγου, έπειτα στη δεύτερη ομάδα, και τα τελευταία 3,5 χρόνια της καριέρας του αγωνιζόταν στην πρώτη ομάδα και μάλιστα ως βασικό στέλεχος. Με την ομάδα της Σεβίλλης του δόθηκε η ευκαιρία να χαρεί πολλές επιτυχίες και πολλούς τίτλους.
Με την ομάδα της Σεβίλλης, στα τριάμισι χρόνια που αγωνίστηκε στην πρώτη ομάδα, είχε 39 συμμετοχές και 7 γκολ. Κέρδισε 2 φορές, και μάλιστα συνεχόμενες, το κύπελλο U.E.F.A. (2006, 2007) ενώ επίσης κέρδισε μία φορά το ευρωπαϊκό Super Cup (2006), μία φορά το κύπελλο Ισπανίας (2007) και μία φορά το Super Cup Ισπανίας (2007). Ακόμα είχε σημειώσει 1 διεθνή συμμετοχή με την εθνική Ισπανίας όπως και 8 συμμετοχές και 3 γκολ με την εθνική ομάδα των ελπίδων της Ισπανίας.

Θάνατος

Σε αγώνα για την πρώτη αγωνιστική του ισπανικού πρωταθλήματος της Σεβίλλης κόντρα στη Χετάφε (4-1) στις 25 Αυγούστου 2007, σε ανύποπτη φάση κατέρρευσε στον αγωνιστικό χώρο στο 29ο λεπτό, καθώς υπέστη καρδιακή προσβολή. Όταν οι συμπαίκτες του συνειδητοποίησαν ότι κάτι πολύ σοβαρό συνέβαινε με τον συμπαίκτη τους έσπευσαν να τον βοηθήσουν. Μάλιστα κατάφεραν προς στιγμήν να τον συνεφέρουν. Έπειτα αυτός αποχώρησε από τον αγωνιστικό χώρο έχοντας κανονικά τις αισθήσεις του, χωρίς να δείχνει σημάδια κατάρρευσης. Όμως απροσδόκητα στα αποδυτήρια κατέρρευσε εκ νέου. Κατά τη διάρκεια της μεταφοράς του στο νοσοκομείο υπέστη άλλα 5 καρδιακά επεισόδια. Ακολούθησαν 4 μέρες νοσηλείας σε νοσοκομείο της Σεβίλλης σε κωματώδη κατάσταση. Κάθε μέρα που περνούσε η κατάσταση του χειροτέρευε. Έτσι το μεσημέρι της 28ης Αυγούστου ο οργανισμός του δεν άντεξε άλλο και εξέπνευσε.
Η κηδεία του έγινε με μεγάλες τιμές την επόμενη μέρα παρουσία 5.000 φίλων της Σεβίγια, ενώ ο αγώνας του Ευρωπαϊκού Σούπερ Κυπέλλου της ομάδας του απέναντι στη Μίλαν (31 Αυγούστου 2007) αποφασίστηκε από την UEFA να διεξαχθεί προς τιμήν του. Ακόμη, η φανέλα με το νούμερο 16, την οποία και φορούσε ο άτυχος παίκτης, αποσύρθηκε.
Η αρχική ανακοίνωση για τα αίτια του θανάτου έλεγε ότι ήταν από πρόβλημα στην καρδιά (καρδιακή προσβολή εξαιτίας χρόνιου προβλήματος υγείας). Το Σεπτέμβριο του 2007, όμως, ο ισπανικός Τύπος αποκάλυψε ένα άλλο σενάριο. Σύμφωνα με την άποψη γιατρών που είχαν πρόσβαση στη νεκροψία του παίκτη, ο θάνατος του Πουέρτα ενδέχεται να οφείλεται σε εγκεφαλικό που προήλθε από εμβολή. Οι γιατροί αναφέρονται σε εξωτερικά αίτια, αφήνοντας υπόνοιες ακόμα και για χρήση φαρμάκων ή αναβολικών ουσιών.
Τόμι Ολιβένσια

Βιογραφία

Γεννήθηκε στις 15 Μαΐου του 1938 ως Angel Tomas Olivencia Pagan και οργάνωσε την πρώτη του ορχήστρα το 1960, η οποία ονομαζόταν "Tommy Olivencia y La Primerísima Orquesta de Puerto Rico". Η ορχήστρα του συνδύαζε σουίνγκ και μελωδικούς ρυθμούς. Ο συνδυασμός αυτός έγινε το σήμα κατατεθέν της μουσικής του. Υπέγραψε συμβόλαιο με την Inca Records και παρέμεινε σε αυτήν ως το 1978. Το 1972 έκανε την πρώτη του επιτυχία με το Secuestro και ακολούθησε το Juntos de Nuevo (Together Again) το 1974 και το 'Planté Bandera το 1975. Η ορχήστρα του ήταν επίσης γνωστή ως "Tommy Olivencia School", επειδή από αυτήν αναδείχθηκαν οι πλέον ταλαντούχοι καλλιτέχνες της σάλσα στο Πουέρτο Ρίκο. Πέθανε από επιπλοκές του διαβήτη (που τον ταλάνιζε σε όλη του τη ζωή), στις 23 Σεπτεμβρίου του 2006, σε ηλικία 68 ετών.

Βραβεία

Ο Ολιβένσια τιμήθηκε με πλήθος βραβείων, μεταξύ των οποίων το Χρυσό Αμνό και τη Χρυσή Κουκουβάγια από τον Παναμά, για την καλύτερη ξένη ορχήστρα, αλλά και το κολομβιανό βραβείο 11ης Νοεμβρίου. Σε εθνικό επίπεδο τιμήθηκε από την πορτορικανή Γερουσία και με το βραβείο Χρυσή Agueybana.
Ώρα στο Τατζικιστάν

Η ώρα στο Τατζικιστάν δίνεται από την ώρα Τατζικιστάν (TJT) (UTC+05:00). Σήμερα το Τατζικιστάν δεν τηρεί τη θερινή ώρα. Το αναγνωριστικό IANA για την ώρα Τατζικιστάν είναι το Asia/Dushanbe.
Προσήλια Αγρινίου Αιτωλοακαρνανίας

Σημείωση

Στην Αιτωλοακαρνανία υπάρχει ο συνώνυμος οικισμός Προσήλια Αμφιλοχίας.
Ιουλία Βασιλική

Ιστορία και χρήση

Το κτήριο κάηκε λίγο μετά τη ολοκλήρωσή του, αλλά επισκευάστηκε και αποκαταστάθηκε το 12 μΧ. Έπειτα από την πυρκαϊά του 283 μΧ, η βασιλική κατασκευάστηκε εκ νέου από τον Διοκλητιανό. 
Το κτήριο στέγαζε αστικά δικαστήρια και καταστήματα (tabernae) και παρείχε χώρο για κρατικές λειτουργίες και τραπεζικές συναλλαγές. Τον 1ο αι. χρησιμοποιήθηκε επίσης για τις συνεδρίες της Βουλής των Εκατό Ανδρών (Centumviri), που προήδρευε για θέματα κληρονομίας. Ο Πλίνιος ο Νεότερος στις Επιστολές του, περιγράφει μία υπόθεση που είχε αναλάβει εδώ, όπου ένας ογδοηκονταετής συγκλητικός είχε αποκληρώσει την κόρη του, δέκα ημέρες μετά από τον νέο του γάμο.
Ήταν ο προτιμώμενος τόπος συνάντησης των Ρωμαίων. Η βασιλική είχε δημόσιους χώρους συγκέντρωσης και καταστήματα στη βόρεια πλευρά της, προς την Αγορά, αν και κυρίως χρησιμοποιόταν ως δικαστήριο. Στο δάπεδο της στοάς υπάρχουν παίγνια χαραγμένα στο μάρμαρο. Ένας λίθος, στον επάνω όροφο, στην πλευρά προς την Κούρια, έχει χαραγμένα τετράγωνα 8 Χ 8 στα οποία θα μπορούσε να παιζόταν ντάμα ή σκάκι.
Η Ιουλία Βασιλική καταστράφηκε μερικά το 410, όταν οι Βισιγότθοι λεηλάτησαν τη Ρώμη και με τους αιώνες κατέρρευσε. Μέρη των ερειπίων μετατράπηκαν σε εκκλησία τον 7ο ή 8ο αι. Το κτήριο τώρα περιλαμβάνει μία ορθογώνια περιοχή, που ισιώθηκε και υπερυψώθηκε περί το 1 μ. επάνω από το έδαφος, με σκόρπιους λίθους από το οικοδόμημα. Κατά μήκος της βόρειας πλευράς υπάρχει κλίμακα από μαρμάρινες βαθμίδες, που έχουν τόσο μήκος όσο όλη η πλευρά της βασιλικής, προς στην Ιερά Οδό. Επίσης υπάρχει μία έξοδος ανατολικά, προς την πλευρά του ναού του Κάστορα και του Πολυδεύκη.

Θέση και δομή του κτηρίου

Βρίσκεται στο νότιο μέρος της Αγοράς. Δυτικά περνάει η Οδός των Ζυγοπωλών (Vicus Iugarius) και πιο δυτικά είναι ο Ναός του Σατούρνου. Στη βορειοδυτική γωνία της ήταν η Αψίδα του Τιβέριου. Η βόρεια πλευρά της ήταν επί της Ιεράς Οδού, πιο βόρεια ήταν τα Ρόστρα και ο Κίων του Φωκά· ακόμη βορειότερα από αυτά η Αψίδα του Σεπτίμιου Σεβήρου και πιο πέρα η Ιουλία Κούρια. Μπροστά της ήταν οκτώ βάσεις τιμητικών στηλών και το κέντρο της Αγοράς· απέναντι, βορειοανατολικά ήταν η Αιμιλία Βασιλική με τα νέα καταστήματα. Το ανατολικό τμήμα της Ιουλίας Βασιλικής κτίστηκε επί της Σεμπρονίας Βασιλικής και της Κύριας Αποχέτευσης και πιο ανατολικά ήταν η Ετρουσκική Οδός (Vicus Tuscnus) και ο Ναός του Κάστορα και του Πολυδέυκη. Νότια ήταν η Νέα Οδός (Via Nova) και ο Παλατίνος λόφος. 
Η βασιλική είχε πέντε κλίτη. Ήταν ένα σύνολο από 8 Χ 18 κίονες. Το μεσαίο κλίτος ήταν τριπλάσιο των πλαϊνών. Όλο το βόρειο μέρος είχε τα παλαιά καταστήματα (tabernae veteres) και κατέληγε σε κλίμακα.

Αρχαιολογικές ανασκαφές

Η τοποθεσία ανασκάφτηκε από τον Πιέτρο Ρόζα το 1850, που ανακατασκεύασε από τα υπολείμματα έναν μόνο μαρμάρινο ημικίονα με τον υποστηρικτικό πεσσό από τραβερτίνη.   Σε ανασκαφή του 1852 βρέθηκαν τμήματα από μία συμπαγή, θολωτή οροφή με γύψινα διακοσμημένα φατνώματα , αλλά τα ευρήματα καταστράφηκαν το 1872.
Παντροπικός

Στη βιογεωγραφία o παντροπικός (Pantropical) («σε όλους τους τροπικούς»), είναι η διανομή που καλύπτει τις τροπικές περιοχές όλων των ηπείρων. Τα παραδείγματα περιλαμβάνουν τα φυτικά γένη Ακακία (Acacia) και Μπακόπα (Bacopa).
Νεοτροπικός (Neotropical) είναι ο ζωογεωγραφικός όρος ο οποίος καλύπτει μεγάλο τμήμα της Αμερικής, χοντρικά από το Μεξικό και την Καραϊβική έως νοτιότερα (συμπεριλαμβανομένων των κρύων περιοχών στη νοτιότερη Νότια Αμερική).
Παλαιοτροπικός (Palaeotropical) αναφέρεται στο γεωγραφικό περιστατικό. Για να είναι μια διανομή παλαιοτροπική, η ταξινομική βαθμίδα θα πρέπει να συμβαίνει στις τροπικές περιοχές, των ηπείρων του Παλαιού Κόσμου.
Κωνσταντίνος Μαυροπάνος

Απόλλων Σμύρνης

Τα πρώτα του βήματα τα έκανε στις υποδομές του Απόλλωνα Σμύρνης.

ΠΑΣ Γιάννινα

Τον Ιανουάριο του 2016 δεν υπέγραψε συμβόλαιο με τον Απόλλωνα και υπέγραψε επαγγελματικό συμβόλαιο με τον ΠΑΣ Γιάννινα. Αρχικά έπαιζε με την ομάδα Κ-20. Τη σεζόν 2016-17 έκανε δύο εμφανίσεις με τον ΠΑΣ Γιάννινα στο πρωτάθλημα, ενώ επαγγελματικό ντεμπούτο έκανε στον αγώνα κυπέλλου με τον Αγροτικό Αστέρα. Στο πρωτάθλημα του 2017-18 ήταν από τους βασικούς παίκτες του ΠΑΣ Γιάννινα, αφού αγωνίστηκε στα 14 από τα 15 παιχνίδια και σκόραρε 3 γκολ. Αποτέλεσμα αυτού είναι να υπάρξει ενδιαφέρον από τις ομάδες των Αθηνών και της Θεσσαλονίκης.

Άρσεναλ

Μετά την παρουσία του στον ΠΑΣ Γιάννινα, ο Μαυροπάνος πήρε μεταγραφή στην Άρσεναλ. Σύμφωνα με δημοσιογραφικές πηγές, το ποσό της μεταγραφής έφθασε στα 2,1 εκ. ευρώ. Πραγματοποίησε το ντεμπούτο του με την ομάδα στις 29 Απριλίου 2018, στον αγώνα εναντίον της Μάντσεστερ Γιουνάιτεντ. Παρότι η Άρσεναλ ηττήθηκε με 2-1, ο Μαυροπάνος απέσπασε αρκετά θετικά σχόλια για την παρουσία του στον αγώνα.

Διεθνής καριέρα

Μέσα στον Οκτώβριο 2017 με τις εμφανίσεις του συμμετείχε σε παιχνίδια με την εθνική Ελπίδων (Κ-21).
Πάβελ Κόχουτ

Βιογραφικό

Ο Κόχουτ έγινε μέλος του Κομμουνιστικού Κόμματος της Τσεχοσλοβακίας το 1945. Στην πορεία άρχισε να αντιτίθεται στο καθεστώς και κατά τη διάρκεια της Άνοιξης της Πράγας, το 1969, υποστήριξε τους εξεγερμένους και μαζί με άλλους διανοούμενους προχώρησε στην ίδρυση μιας πολιτικής κίνησης με την ονομασία Χάρτα 77. Μαζί με τους ηθοποιούς Pavel Landovsky, Vlasta Chramostova και Vlastimil Tresnak δημιούργησαν μια θεατρική ομάδα και παρουσίασαν τον Μάκβεθ του Σαίξπηρ σε σπίτια στην τσεχική πρωτεύουσα. Στη διάρκεια της δεκαετίας του ’70 ο Πάβελ Κόχουτ και η γυναίκα του ήταν διαρκώς υπο παρακολούθηση από την τσεχική κρατική ασφάλεια και επανειλημμένα έγιναν από μυστικούς πράκτορες απόπειρες δολοφονίας εναντίον του. Τελικά το 1978 του δόθηκε άδεια από το καθεστώς για να πάει στη Βιέννη προκειμένου να εργαστεί στο θέατρο για ένα χρόνο, όμως όταν ο Κόχουτ προσπάθησε να επιστρέψει στην Πράγα το καθεστώς αρνήθηκε να τον δεχτεί. Έτσι εγκαταστάθηκε στη Βιέννη και το 1980 πήρε την αυστριακή υπηκοότητα. Δέκα χρόνια μετά, και αφού είχε καταρρεύσει το καθεστώς στην Τσεχοσλοβακία επέστρεψε στην πατρίδα του και ξαναπήρε την τσέχικη υπηκοότητα, ενώ κράτησε παράλληλα και την αυστριακή. Σήμερα ζει και εργάζεται τόσο στη Βιέννη όσο και στην Πράγα.
Το θεατρικό έργο του Φτωχέ Φονιά (Poor Murderer), που βασίστηκε σε ένα έργο του Leonid Nikolaevič Andreev, παρουσιάστηκε στο Μπρόντγουεϊ το 1976. Το 2003 συμμετείχε στη συγγραφή του μυθιστορήματος Global novel, που κυκλοφορεί και στα ελληνικά. Στα ελληνικά έχουν μεταφραστεί  και τα μυθιστορήματά του Η δήμιος, Χιονίζω, Ο άνθρωπος που δολοφονούσε χήρες.
Ανθισμένες Μανόλιες

Πλοκή

Η Ανέλ, μια πρόσφατη απόφοιτος σχολής ομορφιάς, προσλαμβάνεται από την Τρούβι Τζόουνς για να εργάζεται στο σπίτι της όπου διατηρεί κομμωτήριο. Η Εμ'Λιν Ίτεντον, μια καλή φίλη της Τρούβι, και η κόρη της Σέλμπι, πηγαίνουν στο κομμωτήριο για να προετοιμαστούν για το γάμο της Σέλμπι, ο οποίος θα πραγματοποιηθεί την ίδια μέρα. Στο κομμωτήριο φτάνουν επίσης η Ουίζερ Μπορντό, μια εκκεντρική χήρα και η Κλερ Μπέλτσερ, επίσης χήρα, η οποία απολαμβάνει να πειράζει την Ουίζερ. Κατά τη διάρκεια μιας διαφωνίας μεταξύ της Σέλπμι και της μητέρας της για το αν η Σέλπμι πρέπει να φέρει στον κόσμο ένα παιδί, η Σέλμπι, η οποία είναι διαβητική, πέφτει σε κατάσταση υπογλυκαμίας. Ανακάμπτει όμως γρήγορα με λίγο χυμό πορτοκάλι που της δίνει η μητέρα της και οι άλλες γυναίκες στο κομμωτήριο.
Περνούν αρκετοί μήνες και η Σέλμπι μαζί με το σύζυγό της, Τζάκσον, ανακοινώνουν στην οικογένεια ότι περιμένουν το πρώτο τους παιδί. Παρά το γεγονός ότι η πλειοψηφία της οικογένειας είναι ενθουσιασμένοι, η Εμ'Λιν ανησυχεί ότι το σώμα της Σέλμπι δεν θα μπορέσει να αντέξει την εγκυμοσύνη και το άγχος του τοκετού. Η Σέλπμι φέρνει στον κόσμο ένα υγιέστατο αγοράκι, ωστόσο, στα πρώτα γενέθλια του μικρού, η Σέλμπι αρχίζει να δείχνει σημάδια νεφρικής ανεπάρκειας. Η Εμ'Λιν προτείνει στη Σέλμπι να της δωρίσει το ένα της νεφρό.
Λίγο καιρό μετά τη χειρουργική επέμβαση, το σώμα της Σέλμπι απορρίπτει το νεφρό και πέφτει σε κώμα. Οι γιατροί ενημερώνουν την οικογένεια ότι κατά πάσα πιθανότητα η Σέλμπι θα παραμείνει επ' αόριστον σε κωματώδη κατάσταση. Ο σύζυγός της και η οικογένειά της αποφασίζουν από κοινού να βγάλουν την Σέλμπι από το μηχάνημα που την κρατά στη ζωή. Στην κηδεία, λίγο πριν το τέλος, η Εμ'Λιν παθαίνει κρίση υστερίας μπροστά στις Κλερ, Τρούβι, Ανέλ και Ουίζερ. Και οι τέσσερις γυναίκες συμπαραστέκονται στην Εμ'Λιν μέσω του χιούμορ και της αγάπης.
Αργότερα, η Εμ'Λιν αρχίζει να αποδέχεται το θάνατο της κόρης της και εστιάζει την ενέργειά της στο να βοηθήσει τον Τζάκσον να μεγαλώσουν το παιδί. Η Ανέλ, η οποία είναι παντρεμένη και έγκυος, ζητά από την Εμ'Λιν αν θα μπορούσε να δώσει στο μωρό της το όνομα Σέλμπι. Μήνες αργότερα, το πρωί του Πάσχα, η Ανέλ πηγαίνει στη δουλειά και κατά τη διάρκεια του πασχαλινού κυνηγιού με αυγά την πιάνουν οι πόνοι της γέννας και σπεύδει στο νοσοκομείο.

Box office

Η ταινία Ανθισμένες Μανόλιες έκανε άνοιγμα τριημέρου στην 5η θέση με 7 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 83,7 εκατομμύρια δολάρια και στον υπόλοιπο κόσμο συγκέντρωσε 12,1 εκατομμύρια δολάρια. Παγκοσμίως απέφερε 95,9 εκατομμύρια δολάρια.
Μέρλιν (κύκλος 3)

Ο Κύκλος τρία του Μέρλιν ξεκίνησε στις 11 Σεπτεμβρίου του 2010. Τα μόνιμα μέλη του καστ του τρίτου κύκλου περιλαμβάνουν τους Κόλιν Μόργκαν, Μπράντλεϊ Τζέιμς, Κέιτι ΜακΓκράθ, Έιντζελ Κόλμπι, Άντονι Χεντ, και Ρίτσαρντ Γουίλσον και επίσης η Εμίλια Φοξ εντάχθηκε στα μόνιμα μέλη του καστ. Ο Τζον Χερτ επανεμφανίστηκε στο ρόλο του ως τη φωνή του Μέγα Δράκου αλλά δεν ήταν πλέον από τα μόνιμα μέλη του καστ (αν και συνεχίζει να παρέχει την αφήγηση στο άνοιγμα της σειράς). Ο Κύκλος τρία αποτελείται από 13 επεισόδια. Η πρεμιέρα του κύκλου τρία παρακολουθήθηκε από 6,49 εκατομμύρια θεατές.
Ο κύκλος ήταν αξιοσημείωτος για την αλλαγή στο χαρακτήρα της Μοργκάνα από συμπαθητική ηρωίδα στους δύο πρώτους κύκλους σε κακιά με τον κύκλο 3, σύμφωνα με την ιστορική έννοια της Μοργκάνα ως νέμεση του Μέρλιν στους θρύλους του Βασιλιά Αρθούρου.
Το BBC επίσημα ανανέωσε τη σειρά για τον κύκλο 4 στις 10 Οκτωβρίου του 2010.
2427 Κομπζάρ

Φυσικά χαρακτηριστικά

Ο φασματικός τύπος του Κομπζάρ είναι Sq. Τα υπόλοιπα φυσικά χαρακτηριστικά του είναι άγνωστα.
2760 Κάτσα

Φυσικά χαρακτηριστικά

Η μέση διάμετρος του Κάτσα εκτιμάται σε 57,9 ± 5,0 χιλιόμετρα. O φασματικός τύπος του είναι X (κατά Tholen), ενώ το γεωμετρικό άλβεδό του είναι 0,0508 ± 0,010. Ο Κάτσα περιστρέφεται γύρω από τον εαυτό του μία φορά κάθε 13 ώρες.
Γιώργος Καρασμάνης

Βιογραφικά Στοιχεία

Ο Γιώργος Καρασμάνης γεννήθηκε το 1951 στον Νομό Πέλλας. Σπούδασε οικονομικές αλλά και πολιτικές επιστήμες, ενώ ύστερα από τις σπουδές του εργάστηκε ως οικονομολόγος. Σήμερα είναι ενεργό μέλος του Οικονομικού Επιμελητηρίου Ελλάδος.
Είναι ενεργό στέλεχος της ΝΔ από την ίδρυσή της, το 1974. Το 1985 ορίστηκε υπεύθυνος διοικούσας επιτροπής Αγροτικού της ΝΔ για τέσσερα χρόνια, ενώ τον ίδιο χρόνο (1985) ήταν τιμητικά στο Ψηφοδέλτιο Επικρατείας του κόμματος, χωρίς να εκλεγεί. Μάλιστα, με τη συμμετοχή του στην Επιτροπή Αγροτικού συνέβαλλε στη σύνταξη του προγράμματος του κόμματος για την αγροτική ανάπτυξη. Το 2004 ανέλαβε καθήκοντα υπεύθυνο τομέα πολιτικής ευθύνης αγροτικής ανάπτυξης και τροφίμων της Νέας Δημοκρατίας.
Στις Εθνικές Εκλογές του 1996 εξελέγη για πρώτη φορά βουλευτής ενώ επανεξελέγη στις εκλογικές αναμετρήσεις του 2000, του 2004, του 2007, του 2009 και τις διπλές εκλογές του 2012. Κατά την πρώτη συνεδρίαση της ολομέλειας της Βουλής η οποία προέκυψε από τις Εθνικές Εκλογές του 2009 εξελέγη από το σώμα του Κοινοβουλίου Κοσμήτορας, θέση την οποία διατήρησε έως το 2012.
Στις 9 Ιουνίου 2014, με απόφαση του πρωθυπουργού Αντώνη Σαμαρά αναλαμβάνει καθήκοντα Υπουργού Αγροτικής Ανάπτυξης και Τροφίμων της Ελληνικής Δημοκρατίας.
Είναι παντρεμένος με την Αικατερίνη Σπέρη και έχουν μία κόρη την Αναστασία. Μιλά Αγγλικά και Ιταλικά.
Ζακ Μπεκέρ

Βιογραφία

Ο Μπεκέρ ξεκίνησε να δουλεύει για πρώτη φορά στην δεκαετία του 1930 ως βοηθός σκηνοθέτη του Ζαν Ρενουάρ και η οποία θεωρείται η περίοδος αιχμής του τελευταίου. Στις αρχές του Β' Παγκοσμίου Πολέμου θα βρεθεί σε ενα γερμανικό στρατόπεδο αιχμαλώτων πολέμου για έναν χρόνο. Κατά τη διάρκεια της ναζιστικής κατοχής της Γαλλίας, έγινε σκηνοθέτης και εντάχθηκε στην  Επιτροπή Ελευθερίας του Γαλλικού κινηματογράφου. 
Μετά τον πόλεμο θα κατευθύνθει στην περίοδο ρομαντισμού με την ταινία Casque d'or (1952), και έπειτα θα περάσει στην γκανγκστερική ταινία Μην αγγίζετε τα λαφύρα (1954), και το δράμα Η Τρύπα (1959). Ενώ ο Μπέκερ παραμένει λιγότερο γνωστός διεθνώς από τους συνομηλίκους του, όπως ο Μαρσέλ Καρνέ και ο Ζαν Ρενουάρ, 
παρ 'όλα αυτά θεωρείται ως ένας σημαντικός Γάλλος σκηνοθέτης και χαίρει μεγάλης εκτίμησης μεταξύ των κριτικών ταινιών.